text: Jeri Ryan
  Jeri Ryan | ||
  akteur | ||
  Jeri Ryan yn 2012. | ||
  persoanlike bysûnderheden | ||
  echte namme | Jeri Lynn Zimmermann | |
  nasjonaliteit | Amerikaansk | |
  berne | 22 febrewaris, 1968 | |
  berteplak | München (Dútslân) | |
  etnisiteit | Angelsaksysk Amerikaansk Dútsk | |
  jierren aktyf | 1991 – no | |
  offisjele webside | ||
  www.jeri-ryan.net |
  Jeri Ryan, berne as: Jeri Lynn Zimmermann (München, 22 febrewaris, 1968), is in Amerikaansk aktrise fan Dútsk komôf, dy't benammentlik bekend wurden is fan har rol as de befrijde Borg Seven of Nine, yn 'e science fictionsearje Star Trek: Voyager. Hja hat fierders ek spile yn 'e searjes Dark Skies, Boston Public en Shark, en is op 't heden (neijier 2013) te sjen yn 'e misdiesearje Body of Proof.
  Ynhâld
  Jonkheid en oplieding[bewurkje seksje | boarne bewurkje]
  Ryan waard berne yn it (doe noch) Westdútske München, as de dochter fan Gerhard Florian "Jerry" Zimmermann, in ûnderofsier yn it Amerikaanske Leger dy't dêrsanne stasjonearre wie, en dy syn frou Sharon, in sosjaal wurkster. Se hat ien âldere broer, Mark. As legerbern groeide se op op in grut ferskaat oan legerbases yn 'e steaten Kansas, Marylân, Hawaï, Georgia en Teksas. Doe't se alve jier wie, swaaide har heit ôf, en fêstige it gesin him yn it stedsje Paducah, yn 'e steat Kentucky. Ryan gie nei de middelbere skoalle yn Lone Oak, en nei't se dy yn 1986 ôfrûne hie, studearre se oan 'e Noardwestlike Universiteit te Chicago, yn Illinois. Yn har studintetiid die se mei oan skientmewedstriden, en yn 1989 waard se keazen ta Miss Illinois. Yn 1990 berikte se it fjirde plak by de Miss America-ferkiezing. Datselde jiers studearre se ôf mei in bachelorstitel yn teäter.
  Karriêre[bewurkje seksje | boarne bewurkje]
  Neitiid ferfear se nei Los Angeles, om in karriêre as aktrise nei te stribjen. Se makke yn 1991 har tillefyzjedebút mei in gastroltsje yn 'e bekende komeedzjesearje Who's the Boss? Dêrnei folgen ferlykbere rollen yn searjes as The Flash, Nurses, Matlock, Murder, She Wrote, Melrose Place en Diagnosis: Murder. Se briek troch mei har rol as de bûtenierdske detektive Juliet Stewart yn 'e rige Dark Skies, út 1997. Hoewol't dy searje nei ien seizoen al stopset waard, hie se der de oandacht fan 'e science fiction-mienskip mei lutsen.
  Datselde jiers noch waard se útkeazen foar har bekendste rol, dêr't se wrâldferneamd mei waard, nammentlik dy fan Seven of Nine, yn 'e súksesrige Star Trek: Voyager. Seven of Nine wie in minsklike frou dy't as famke "assimilearre" wie troch de bûtenierdske Borg, en sadwaande ta in tuskenbeiden wêzen fan heal fleis en bloed, heal masine makke wie. Ryan joech har yn it fjirde seizoen fan 'e searje by de fêste cast, yn har no suver ikoanyske straksittende unifoarm, en de sjochsifers yn 'e Feriene Steaten fleagen ynienen mei 60% omheech. Se fertolke de rol fan Seven of Nine fan 1997 oant de ein fan 'e searje yn 2001, en groeide út ta in wier ynternasjonaal sekssymboal. Teffens wûn se der in Saturn Award mei, wylst se nominearre waard foar noch ien.
  Nei't Star Trek: Voyager ôfrûn wie, spile Ryan fan 2001 oant 2004 de rol fan Ronnie Cooke yn 'e searje Boston Public, wylst se ek gastrollen hie yn rigen as Two and a Half Men, The O.C., Boston Legal en Law & Order: SVU, en yn in pear films spile, lykas it romantyske Down with Love (2003). Letter hie se fan 2006 oant 2008 ien fan 'e haadrollen yn 'e abbekatesearje Shark, mei James Woods, en die se fan 2009 oant 2011 sân ôfleverings lang mei oan 'e dramasearje Leverage. Sûnt 2011 hat se in fêste rol yn 'e medyske misdiesearje Body of Proof, njonken Dana Delany.
  Priveelibben[bewurkje seksje | boarne bewurkje]
  Yn 1990 kaam Ryan op in goeddiedichheidsevenemint yn 'e kunde mei de ynvestearringsbankier Jack Ryan, mei wa't se op 15 juny 1991 troude. Se krigen ien soan, Alex (1994). Jack Ryan wenne yn Chicago, wylst Jeri Ryan har karriêre yn Los Angeles hie. Harren hiele houlik troch reizgen se om bar op en del, oant se úteinlik op 27 augustus 1999 skieden.
  Doe't Jack Ryan him yn 2003 kandidaat stelde foar de Amerikaanske Senaat, kaam er ûnder druk te stean om 'e reden foar de skieding iepenbier te meitsjen. Uteinlik bepaalde de rjochter yn juny 2004 dat alle offisjele stikken oangeande de skieding op 'e tafel komme moasten, ek al wiene sawol Jack as Jeri Ryan dêr op tsjin. Ut 'e stikken die bliken dat Jeri Ryan as direkte oanlieding foar de skieding opjûn hie dat Jack Ryan der by har op oanstien hie om seks mei him te hawwen yn iepenbiere romten en yn seksklubs yn New York, New Orleans en Parys. Jack Ryan hie al dy beskuldigings yn 1999 ûntkend, en doe't se yn 2004 iepenbier waarden, ûntstried er se op 'e nij. Hoewol't Jeri Ryan wegere hjiroer kommentaar te jaan, útsein ien koart kommunikee, soarge dizze affêre derfoar dat Jack Ryan him weromlûke moast út 'e striid om 'e senaatssit fan Illinois, wêrnei't syn wichtichste rivaal Barack Obama senator waard.
  Nei har skieding fan har earste man gie Jeri Ryan yn 2000 in hoart om mei Brannon Braga, ien fan 'e produsinten fan Star Trek: Voyager. Dêrby waarden hja stâlkt troch in Marlon Estacio Pagtakhan, dy't har neffens de berjochten yn 'e media brieven stjoerde wêryn't er Ryan mei ferkrêfting en Braga mei marteling bedrige. Pagtakhan waard yn maaie 2001 feroardiele foar stâlking en bedriging.
  Yn 2003 kaam Ryan, dy't hobbykok en frankofyl is, yn 'e kunde mei de Frânske masterkok Christophe Émé. It pear troude op 16 juny 2007 yn it Frânske departemint Maine-et-Loire, yn it fyftjinde-iuwske Château de Noirieux, ûnder Angers. Yn 2008 krigen se in dochter, Gisèle Émé, berne te Los Angeles. Tegearre wiene Ryan en Émé fierders fan 2005 oant 2010 eigner fan it restaurant Ortolan, ek yn Los Angeles.
  Filmografy[bewurkje seksje | boarne bewurkje]
  Films[bewurkje seksje | boarne bewurkje]
  jier | film | rol | opmerkings |
  ---|---|---|---|
  1991 | Nightmare in Columbia County | Dawn Elizabeth Smith | tillefyzjefilm; alternative titel: Victim of Beauty |
  1992 | Flash III: Deadly Nightshade | Felicia Kane | alternative titel: The Flash 3: Deadly Nightshade |
  1999 | Men Cry Bullets | Lydia | |
  2000 | The Last Man | Sarah | |
  2000 | Disney's "The Kid" | gast by Larry King | |
  2000 | Dracula 2000 | Valerie Sharpe | Alternative titel: Wes Craven Presents: Dracula 2000 |
  2003 | Down With Love | Gwendolyn | |
  2010 | Mortal Kombat: Rebirth | Sonya Blade | |
  2010 | Deadline | Sophie Fyne | |
  2010 | Secrets in the Walls | Rachel Easton |
  Tillefyzje[bewurkje seksje | boarne bewurkje]
  jier | searje | rol | opmerkings |
  ---|---|---|---|
  1991 | Who's the Boss? | Pam | ôfl.: The Unsinkable Tony Micelli |
  1991 | The Flash | Felicia Kane | ôfl.: The Deadly Nightshade |
  1991 | Top of the Heap | Tyler | ôfl.: The Marrying Guy |
  1991 | Nurses | Lisa | ôfl.: Mother, Jugs, and Zach |
  1991 | Reasonable Doubts | Rachel Beckwith | ôfl.: Graduation Day |
  1992 | Just Deserts | Nicole | tillefyzjefilm |
  1993 | The Jackie Thomas Show | Pauline Yardley | ôfl.: Jackie and the Model |
  1993 | Matlock: The Fatal Seduction | Carrie Locke | 2 ôfl. |
  1994 | Time Trax | Lauren Sanders | ôfl.: Out for Blood |
  1995 | Murder, She Wrote | Maura | ôfl.: Death n' Denial |
  1995 | Charlie Grace | Claire | ôfl.: Designer Knock-Off |
  1996 | The Client | Jennifer | ôfl.: The Morning After |
  1996 | Melrose Place | Valerie Madison | 2 ôfl. |
  1996 | Diagnosis: Murder | Melissa Farnes | ôfl.: Murder by the Book |
  1996 | Pier 66 | Beth Saunders | tillefyzjefilm |
  1997 | Dark Skies | Juliet Stewart | 8 ôfl. |
  1997-2001 | Star Trek: Voyager | Seven of Nine | 103 ôfl. |
  1999 | The Sentinel | Alexis Barnes | 2 ôfl. |
  1999 | Dilbert | Seven of Nine alarm clock | ôfl.: The Gift |
  2001-2004 | Boston Public | Ronnie Cooke | 59 ôfl. |
  2004-2011 | Two and a Half Men | Sherri | 3 ôfl. |
  2005 | The O.C. | Charlotte Morgan | 7 ôfl. |
  2005 | The Commuters | Anne | tillefyzjefilm |
  2006 | Boston Legal | Courtney Reese | 2 ôfl. |
  2006-2008 | Shark | Jessica Devlin | 38 ôfl. |
  2009 | Law & Order: SVU | Patrice Larue | 3 ôfl. |
  2009-2011 | Leverage | Tara | 7 ôfl. |
  2010 | Psych | dr. Kim Phoenix | ôfl.: The Head, the Tail, and the Whole Damn Episode |
  2011 | Mortal Kombat: Legacy | Sonya Blade | 2 ôfl. |
  2011 | Law & Order: Criminal Intent | Naomi Halloran | ôfl.: Boots on the Ground |
  2011-2012 | Warehouse 13 | majoar Amanda Lattimer | 2 ôfl. |
  2011-... | Body of Proof | Kate Murphy | 39 ôfl. |
  Kompjûterspultsjes[bewurkje seksje | boarne bewurkje]
  - Star Trek: Voyager Elite Force (fan ferzje 1.2 ôf) – Seven of Nine (4 maaie 2001)
  - Star Trek: Voyager Elite Force Expansion Pack — Seven of Nine (9 maaie 2001)
  Keppelings om utens[bewurkje seksje | boarne bewurkje]
  - (in) Offisjele webside fan Jeri Ryan
  - (in) Folsleine filmografy fan Jeri Ryan yn 'e Internet Movie Database
  - (in) Star Trek - biografy
  - (in) Memory Alpha - biografy
  Boarnen, noaten en/as referinsjes: |
  Foar boarnen en oare literatuer, sjoch ûnder: References, op dizze side. |